和陶丙辰歲八月中於下潠田舍穫
作者：吳芾
朝代：宋

paragraphs: 淵明事南畝，躬自穫巖隈。
雖復竭吾力，却得舒我懷。
所收既不薄，卒歲事可諧。
隣家相慰勞，競持酒與雞。
留連相酬酢，入夜未能迴。
回思往歲歉，舉目俱堪哀。
憂心今幸釋，笑口何妨開。
須傾瓦盆盡，須放玉山頹。
已是從吾好，寧憂與世乖。
任他田父哂，未足爲高棲。